|  |  |
| --- | --- |
| Numri i lëndës: | 2024:012145 |
| Datë: | 26.01.2024 |
| Numri i dokumentit: | 05247317 |

**P.nr.3/24**

**NË EMËR TË POPULLIT**

**GJYKATA THEMELORE NË PRISHTINË – DEGA NË LIPJAN**, në përbërje prej gjyqtarit të vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çështjen penale ndaj të pandehurit I. H. me adresë rruga “R. M.”, fshati Sh., Komuna L., i akuzuar sipas aktakuzës së Prokurorisë Themelore në Prishtinë, PP.II.nr.6448/23, të datës 27.12.2023, për shkak të veprës penale Vjedhja e pyllit nga neni 349 par. 1 të KPRK-së, duke vendosur lidhur me kërkesën Prokurorisë Themelore në Prishtinë për dhënien e urdhërit ndëshkimor, dënim me gjobë, jashtë seancës me datë 25.01.2024, mori këtë:

**A K T GJ Y K I M**

Pranohet Kërkesa e Prokurorisë Themelore në Prishtinë PP.II.nr.6448/23, të datës 27.12.2023, për shqiptimin e urdhrit ndëshkimor, andaj gjykata konform nenit 495 të KPPRK-së lëshon:

**URDHËR NDËSHKIMOR**

**Të pandehurit:**

**I. H.**, nga i ati H. dhe e ëma Sh., e gjinisë G., i lindur me datë ..., në rr. “R. M.” fshatin Sh. Komuna L., ku edhe jeton, i martuar, ka të kryer shkollën fillore, i gjendjes së dobët ekonomike, me numër personal ..., shqiptar , shtetas i Republikës së Kosovës,

**Ë S H T Ë F A J T O R**

**Sepse:**

Me datë 20.05.2023, rreth orës 17:54, në vendin e quajtur “H. e Sh.”, në Rajonin Ekonomiko-Pyjor i D., i pandehuri I. H. me qëllim që me përvetësimin e sendeve të huaja të luajtshme vetit apo personit tjetër ti sjell përfitim pasuror të kundërligjshëm, i pandehuri kishte prerë 175copë me sharrë motorrike të llojit ahu me dimensione: të gjata 9 m, diametër 12-14cm, me vëllim të përgjithshëm 4.71m3 pa lejen paraprake të organit të autorizuar i ishte hapur, me ç’ rast të dëmtuarës Agjencisë Pyjore të Kosovës i ka shkaktuar dëm në vlerë prej 720,00 euro .

Me këtë ka kryer veprën penale Vjedhja e pyllit nga neni 349 par. 1 të KPRK-së.

Andaj, gjykata konform neneve 1, 2, 4, 7, 17, 21, 38, 39, 40, 43 të KPRK-së, si dhe neneve 364 dhe 495 të KPPRK-së, të pandehurit të lartcekur i shqipton:

**DËNIM ME GJOBË**

Të pandehurit I. H., gjykata i shqipton dënim me gjobë në shumën prej 450.00 € (katërqind e pesëdhjetë euro).

II. Obligohet i pandehuri i lartcekur që në afat prej 30 ditësh nga dita e plotfuqishmërisë së këtij aktgjykimi ta paguaj gjobën. Nëse i pandehuri nuk dëshiron ose nuk mund të paguajë gjobën, gjykata konform nenit 43 paragrafi 3 i KPRK-së mund të zëvendësojë dënimin me gjobë me dënim me burgim, ku një ditë burgim llogaritet me njëzet (20) Euro gjobë.

III. Obligohet i pandehuri që në emër të shpenzimeve të procedurës, të paguaj paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 30€ (tridhjetë euro), e të gjitha këto në afat prej 15 ditësh nga dita e plotfuqishmërisë së këtij aktgjykimi.

IV. Obligohet i pandehuri që të dëmtuarës Agjencisë Pyjore të Kosovës, Drejtorati për Bujqësi dhe Pylltari – Sektori i Pylltaris L., t’ia kompensoj dëmin e shkaktuar në vlerë prej 720,00 €, në afat prej 15 ditësh pas plotfuqishmërisë së aktgjykimit.

**A r s y e t i m**

Prokuroria Themelore në Prishtinë – Departamenti i Përgjithshëm, me aktakuzën PP.II.nr.6448/23, të datës 27.12.2023, ka akuzuar I. H., se ka kryer veprën penale Vjedhja e pyllit nga neni 349 par. 1 të KPRK-së, dhe ka ushtruar kërkesë për dhënien e urdhërit ndëshkimor me arsyetim se ka prova të mjaftueshme dhe të besueshme nga kallëzimi penal që vërtetojnë kryerjen e kësaj vepre penale nga i pandehuri.

Gjyqtari i çështjes me rastin e shqyrtimit paraprak të çështjes, konform nenit 493 të KPPRK-së, gjeti se janë plotësuar kushtet nga neni 495 të KPPRK-së, dhe pranoi kërkesën për dhënien e urdhrit ndëshkimor si në dispozitiv të këtij aktgjykimi.

Kjo gjykatë konsideron se nga provat e bashkangjitura në shkresat e lëndës, duke analizuar Aktakuzën PP.II.nr.6448/23, të datës 27.12.2023, Kallëzimi Penal i datës 16.10.2023 me nr. të referencës 223/2023, Fletëparaqitja e rojes së pyllit me nr. 08/2023 e datës 16.10.2023, informacionet e personit, procesverbali i marrjes në pyetje për të dyshuarin i datës 19.12.2023, procesverbal i marrjes në pyetje për dëshmitarin i datës 19.12.2023, procesverbal i marrjes në pyetje për dëshmitarin i datës 19.12.2023, foto dokumentacioni, si dhe shkresat e tjera që gjenden në lëndë, janë prova të besueshme mbi bazën e të cilës vërtetohet se i pandehuri ka kryer veprën penale për të cilën akuzohet.

Andaj gjykata duke bazuar në këto prova të besueshme, vërtetoi se në veprimet e të pandehurit ekzistojnë elementet e veprës penale Vjedhja e pyllit nga neni 349 par. 1 të KPRK-së .

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurin lidhur me shpenzimet e procedurës.

Vendimi për kompensimin e shpenzimeve të procedurës dhe paushallit gjyqësor është marrë konform nenit 449 par. 1 dhe 2 , nën-paragrafi 2.6 të KPPRK-së, ndërsa vendimi për pagesën për programin për kompensimin e viktimave të krimit u mor konform nenit 36 paragrafi 3 nën paragrafi 3.1 të Ligjit nr.08/L-109 për Kompensimin e Viktimave të Krimit.

Vendimi mbi realizimin e kërkesës pasurore juridike është marrë në bazë të nenit 457 dhe 462 par. 1 dhe 2 të KPPRK-së.

Nga sa u tha më lartë në bazë të neneve 364 dhe 495 të KPPK-së, u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN**

**P.nr.3/24 me datë 25.01.2024.**

**Gjyqtari i vetëm gjykues**

**Selman Salihu**

**KËSHILLA JURIDIKE:** Kundër këtij aktgjykimi, i pandehuri apo mbrojtësi i tij mund të paraqesin kundërshtim në afatin prej 8 ditësh, nga dita e pranimit të tij, në këtë gjykatë.